Thuli Madonsela aanvaar leerstoel by USAdv. Thuli Madonsela. Argieffoto: Universiteit Stellenbosch (US) Adv. Thuli Madonsela, voormalige openbare beskermer, het ŉ aanbod aanvaar om ŉ leerstoel in sosiale geregtigheid in die Fakulteit Regsgeleerdheid aan die Universiteit Stellenbosch (US) te beklee. Die universiteit het Donderdag in ŉ verklaring gesê adv. Madonsela het reeds haar betrokkenheid in die fakulteit bevestig. “Adv. Madonsela sal, as bekleër van die leerstoel, steeds krities omgaan met die tematiek wat sinoniem geword het met haar ampstermyn as Suid-Afrika se derde openbare beskermer. Dit sluit in etiese bestuur in openbare instellings asook die realisering van die grondwetlike visie vir openbare administrasie gerig op mense se behoeftes, wat verantwoordbaar en deursigtig is en wat die voordelige, ekonomiese en doeltreffende aanwending van hulpbronne bevorder, soos uiteengesit in artikel 195,” het prof. Sonia Human, dekaan van die fakulteit, gesê. Benewens haar onderrig- en navorsingstake sal Madonsela ook voortgaan met haar betrokkenheid by inisiatiewe vanuit die burgerlike samelewing as deel van die leerstoel se aktiwiteite. Human beskryf Madonsela se besluit om by die fakulteit aan te sluit as ŉ geweldige eer vir die fakulteit. Volgens haar sal die aanstelling ŉ betekenisvolle bydrae maak tot die fakulteit se voortgesette verbintenis tot die realisering van die grondwetlike visie vir die Suid-Afrikaanse samelewing. Sy sal dié pos in 2018 ná afloop van ŉ jaar sabbatsverlof inneem. Die leerstoel sal breedweg op kwessies van sosiale geregtigheid, insluitend administratiewe geregtigheid, fokus. Madonsela het in ŉ aanvaardingsbrief aan die universiteit gesê: “Dit is werklik ŉ groot eer om hierdie leerstoel in sosiale geregtigheid deur die Universiteit Stellenbosch aangebied te word. Ek hoop om saam met my kollegas in die regsfakulteit te werk om die tempo ter bereiking van die grondwetlike belofte van ŉ inklusiewe samelewing gegrond op maatskaplike geregtigheid, gedeelde voorspoed, vriendskap en vrede, ter versnel. Ek sien ook daarna uit om saam met jong mense by die universiteit verder oor hierdie kwessies te werk.”